KYK: 'Still Breathing' nou op Showmax | Netwerk24
Deur AJ Opperman 04 Julie 2020 12:00
Dié verhaal oor verraad, verlies en vriendskap kom uit die pen van Tiffany Barbuzano, wat ook een van die rolle vertolk.
Barbuzano het dié reeks van 13 episodes deur BBZ Films saam met haar man, Johnny Barbuzano, geskep. Hy is die regisseur en hy maak ook 'n kameeverskyning in die reeks.
(Tiffany) Barbuzano het vroeër op 'n voorskou in Sun City gesê die titel dui vir haar op hoop: As jy asemhaal is daar nog hoop. Die reeks volg 'n groep vriende wat deur 'n tragedie herenig word. Die vriendekring draai om twee susters, Jess en Abi. Abi se man beland in 'n motorongeluk in die eerste episode.
Shannon Esra, Kate Liquorish en Tiffany Barbuzano in 'Still Breathing'.
Tiffany en Kate Liquorish vertolk onderskeidelik die rolle van Jess en Abi. Die anders spelers sluit Brandon Auret, Shannon Esra, Siv Ngesi en Brendan Pollecutt in.
Liquorish het vroeër gesê die geheime en vervreemding tussen die karakters in die reeks is van toepassing op die Suid-Afrika wat mense vandag ken en ervaar. Daarom glo sy kykers sal hulself in die karakters herken.
'n Paar akteurs soos Sean Taylor en Ty Keogh wat deesdae oorsee woon, het teruggekeer om in die reeks te speel.